1. Elke generaasje sprekkers feroaret de taal in lyts bytsje. Jim prate oars Frysk as jim heiten en memmen, en dy prate wer oars as jim pakes en beppes. Doch neame wy al dy manieren fan praten generaasjes lang *Frysk*. As wy hiel fier weromgeane yn de tiid, dan komt der in momint dat it Frysk, Ingelsk, Hollânsk en Dútsk ien taal wienen. Wannear wie dat en hoe wurdt dy taal neamd? En hoe hite de noch eardere taalfazen?

2. Wêr is it Germaansk nei alle gedachten ûntstien?

3. Wat is Germaansk en wat it Kust-Germaansk?

4. Hoe binne it Fryske *wei* en it Ingelske *way* ûntstien?

5. De Nederlânske wurden *maagd* en *meid* binne fan oarsprong itselde wurd. Hokker fan de twa is yn it binnenlân ûntstien en hokker oan de kust?

6. Stel: yn in midsiuwsk boek wurdt it wurd *serka* foar 'tsjerke' oantroffen. Wêr moat de skriuwer fan dat wurd wol weikomme?

7. Yn it Frysk komme pearen foar lykas *elts(enien)-elk(enien)* en *meltse-melke*. It binne gjin lienwurden. Hokker foarm is âlder: dy mei de *ts* of dy mei de *k*?

8. Op in âlde munt stiet de tekst *skano modu* ('skjinne moed'). Hoe witte taalkundigen dat dy wol út Fryslân, mar net út Utert komme kin?

9. Wêrom is it in bytsje gek dat yn guon Drintske dialekten it wurd foar 'ús' *oes* is en net *oens*?

10. Wat hie sûnder Fryske ynfloed op it Hollânsk de moderne foarm west fan it Nederlânske telwurd *vijf*?

11. Wat hie sûnder Fryske ynfloed op it Hollânsk de moderne foarm west fan it wurd *zeil*?

12. Yn de perioade tusken rûchwei 400 en 850 feroveret ien Germaanske stam stikje by bytsje it grutste diel fan Europa.
a. Hoe hyt dy stam?
b. Hoe neame wy it Germaansk dat dy stam prate?
c. Hoe hyt de kening fan dy stam dy't yn 800 de titel 'keizer' krijt?
d. Hokker taal brûkt hy om syn grutte ryk te bestjoeren?

13. De measte Nederlânske dialekten binne ûntstien út it Frankysk.
a. Hoe neame wy dy dialekten sa rûchwei yn de perioade 600-1200?
b. En hoe neame wy se tusken 1200-1500?

14. Om 1600 hinne hienen de minsken noch it idee dat de dialekten fan Nederlân en Noard-Dútslân mei-inoar ien taal foarmen: it Nederdútsk.
a. De westlike (Frankyske/Middelnederlânske) dialekten ferskilden doe al fan de eastlike (Saksyske/Middelnederdútske). Wat binne de westlike en de eastlike Nederdútske foarm fan it wurd *âld*?
b. Wêr slút it wurd *âld* yn de útspraak mear by oan? En yn de skriuwwize?

15. Tusken 1500 en 1550 feroare de skriuwtaal yn Fryslân hiel hurd.
a. Wat wie foar 1500 de gewoane skriuwtaal yn Fryslân?
b. Wat waard de nije skriuwtaal yn Fryslân?
c. Wat wie de wichtichste oarsaak fan dy feroaring?
d. Yn deselde tiid feroare yn Noard-Dútslân de skriuwtaal ek. Hoe gong dat dêr?